钦定古今图书集成/明伦汇编/氏族典/第058卷 > 徐中行
## 钦定古今图书集成/明伦汇编/氏族典/第058卷 > 徐中行

按《宋史徐中行传》：“中行，台州临海人。始知学，闻安定
胡瑗讲明道学，其徒转相传授，将往从焉。至京师，首
谒范纯仁，纯仁贤之，荐于司马光。光谓斯人神清气
和，可与进道。会福唐刘彝赴阙，得瑗所授经，熟读精
思，逾年乃归。葺小室，竟日危坐，所造诣人莫测也。父
死，跣足庐墓，躬耕养母，推其馀力，葬内外亲及州里”
贫无后者十馀丧。晚年教授学者，自洒扫应对，格物
致知，达于“治国平天下，不失其性，不越其序”而后已。
其友罗适持节本路举以自代，又率部使者以遗逸
荐。崇宁中，郡守李谔又以《八行》荐。时章、蔡窃国柄，窜
逐善类且尽，中行每一闻命，辄泪下去之。黄岩陈瓘
谪台州，闻名纳交，暨其没，录其行事。谓与山阳徐积
齐名，呼为“八行先生。”